****

**“MALI FILMOVI VELIKE BAŠTINE” – REVIJA KRATKOG FILMA ZA UČENIKE**

**OSNOVNIH ŠKOLA TUZLANSKOG KANTONA**

**Konkurs za izbor najboljeg kratkog filma za učenike osnovnih škola Tuzlanskog kantona na temu: “Graditeljski genij – priče iz naše prošlosti”**

Udruženje za naučno-tehnički odgoj mladih u Tuzlanskom kantonu raspisuje Konkurs za izbor najboljeg kratkog filma za učenike osnovnih škola Tuzlanskog kantona na temu: “Graditeljski genij – priče iz naše prošlosti”.

Konkurs na temu: “Graditeljski genij – priče iz naše prošlosti” raspisuje se u okviru projekta “Mali filmovi velike baštine – revija kratkog filma za učenike osnovnih škola Tuzlanskog kantona”, podržanog od strane Ministarstva za kulturu, sport i mlade Tuzlanskog kantona, kroz program “Podrška u oblasti kulture za 2024.godinu”.

1.Pravo učešća:
Pravo učešća imaju svi učenici osnovnih škola sa područja Tuzlanskog kantona. Film može prijaviti pojedinačno učenik ili tim od najviše četiri učenika škole, uz obaveznu prijavu škole i uz nadzor mentora.

2. Cilj konkursa:

- Promovisanje kulturnog naslijeđa Bosne i Hercegovine, posebno Tuzlanskog kantona, kroz priče o graditeljskim genijima.

- Podsticanje kreativnosti učenika kroz film.

- Edukacija i osvješćivanje o važnosti očuvanja kulturne baštine.

3. Propozicije:

-Film mora biti na zadanu temu i ne smije biti duži od 10 minuta.

-Film mora biti snimljen u formatu koji omogućava kvalitetnu reprodukciju na standardnim medijskim platformama (npr. MP4, MOV).

-Svaka škola može prijaviti samo jedan film. Na izradi kratkog filma može učestvovati tim od najviše četiri učenika.

-Film mora biti autorsko djelo učenika koji ga prijavljuju i ne smije sadržavati elemente zaštićene autorskim pravom bez adekvatnih dozvola.

4. Rok za prijavu:
Prijave za učešće na konkursu i krajnji rok za dostavu filmova je 29. novembar 2024. godine.

5. Način prijave:

Prijave se vrše putem službene e-mail adrese škole, a filmovi se dostavljaju u elektronskom formatu na službenu adresu Udruženja za naučno-tehnički odgoj mladih TK ***untom.tktuzla@gmail.com* putem WeTransfer platforme**. Fajl ne smije biti veći od 2GB.

Uz film, škola mora dostaviti podatke sa podacima o autorima filma, mentoru, te kratki sinopsis filma (do 200 riječi).

6. Ocjenjivanje i nagrade:

Stručni žiri izvršit će ocjenjivanje pristiglih filmova prema definiranim propozicijama.

Stručni žiri će odabrati deset najbolje ocijenjenih filmova koji će biti prikazani na završnoj reviji.

Za deset filmova koji uđu u uži izbor izradit će se cover i predstavit će se na društvenim mrežama.

Najbolja tri filma pored pehara i diploma, bit će nagrađeni setom alata za školsku sekciju za maketarstvo (vrijednost seta alata iznosi od 300 KM).

7. Završna revija:
Završna revija i okrugli sto za nastavnike održat će se 14. decembra 2024. godine. Mjesto i lokacija će se naknadno utvrditi. Pored projekcije filmova, biće organizirana i prezentacija svakog filma.

8. Medijska promocija:
Projekat će biti medijski praćen, a promotivni materijali uključujući covere filmova će biti objavljeni na društvenim mrežama.

Za sve dodatne informacije, zainteresovane škole mogu se obratiti Udruženju za naučno-tehnički odgoj mladih u Tuzlanskom kantonu putem e-maila: untom.tktuzla@gmail.com.

Nepotpune i neblagovremene prijave neće se uzeti u razmatranje.

Predsjednica Udruženja

 Elvira Šišić

**Propozicije i metodologija odabira Filmova**

**1. Proces prijave i odabira:**

* **Prijava filmova:** Nakon prijema svih prijava do 29. novembra 2024. godine, administrativni tim Udruženja za naučno-tehnički odgoj mladih u Tuzlanskom kantonu provjerit će da li svi pristigli filmovi ispunjavaju tehničke zahtjeve i zadovoljavaju zadanu temu konkursa.
* **Selektivna komisija:** Filmovi koji ispunjavaju sve uslove bit će proslijeđeni stručnoj selektivnoj komisiji koja se sastoji od tri člana. Članovi komisije će biti stručnjaci iz oblasti filma/produkcije, kulture i obrazovanja, s tim da ne mogu biti zaposlenici škole ili članovi uže porodice učenika koji konkurišu.

**2. Kriteriji ocjenjivanja:**
Stručni žiri će ocjenjivati filmove prema sljedećim kriterijima:

* **Tematska usklađenost (od 5 do 20 bodova):** Koliko dobro film odgovara zadanoj temi "Graditeljski geniji – priče iz naše prošlosti".
* **Kreativnost i originalnost (od 5 do 20 bodova):** Kako je pristupljeno temi i koliko inovativno je film realiziran.
* **Tehnička izvedba (od 5 do 20 bodova):** Kvaliteta snimanja, montaže, zvuka, te ukupna tehnička produkcija filma.
* **Narativna struktura (od 5 do 20 bodova):** Koherencija i jasnoća priče, kako je film strukturiran i koliko je priča zanimljiva.
* **Učinak na gledatelja (od 5 do 20 bodova):** Ukupan dojam filma, emotivni i intelektualni učinak na gledatelja.

**3. Selekcija deset najboljih filmova:**

* Na temelju zbroja bodova po svim kriterijima, deset filmova s najvišim ocjenama bit će odabrani za učešće na završnoj reviji.
* U slučaju jednakog broja bodova, prednost će imati filmovi koji su dobili više bodova za tematsku usklađenost i kreativnost.

**4. Ocjenjivanje na završnoj reviji i izbor tri najbolja filma:**

* **Predstavljanje filmova:** Na dan revije, svaki od deset odabranih filmova bit će prikazan uz kratku prezentaciju tima autora.
* **Ocjenjivanje žirija:** Nakon projekcije, žiri će ponovno ocijeniti svaki film, uzimajući u obzir i utisak s revije. Na reviji filmovi će se ocjenjivati na način da svaki član žirija (dva člana) dodijeli svakom filmu bod/bodove i to: najboljem filmu dodjeljuje 12 bodova, sljedećem 10, zatim 8, 7, 6, 5, 4, 3, 2 i 1 bod. Osim stručnog žirija, najbolji film koji je na društvenim mrežama imao najviše “lajkova” dobit će 12 bodova, zatim sljedeći po broju lajkova 10, 8, 7, 6, 5, 4, 3, 2 i 1 bod. Bodove na reviji saopštava svaki član žirija pojedinačno, a moderator bodove publike na društvenim mrežama.
* **Zbir bodova:** Konačna ocjena za izbor tri najbolja filma sastojat će se od zbira bodova. Ukoliko jedan ili više filmova ima jednak broj bodova, prednost ima onaj koji je ostvario više “dvanestica”. Ako se i nakon toga ne bude mogao odrediti konačan plasman, prednost se dodjeljuje filmu koji je ostvario više bodova po ocjeni publike.
* **Nagrade i priznanja:** Prvonagrađeni, drugonagrađeni i trećenagrađeni film će dobiti set alata za školsku sekciju za maketarstvo, te medalje i pehare. Svi učenici i mentori koji sudjeluju na reviji dobit će zahvalnice za učešće.

**5. Publika i glasanje za najbolji cover:**

* Prije same revije, svi odabrani filmovi će imati kratak pregled (cover) u trajanju do 40 sekundi, koji će biti objavljen na službenim društvenim mrežama projekta.
* Publika će moći birati najbolji cover putem lajka. Cover sa najviše lajkova će ostvariti 12 bodova koje će se dodijeljivati na reviji. Drug po broju lajkova ostvarit će 10 bodova itd.

**6. Transparentnost i objava rezultata:**

* Rezultati konkursa, kao i rang lista, bit će objavljeni na Facebook stranici Udruženja za naučno-tehnički odgoj mladih TK, odmah nakon završetka revije, te će se dostaviti elektronskim putem svim školama učesnicama.
* Žiri će po potrebi dati dodatna objašnjenja za izbor najboljih filmova i pružiti povratne informacije svim učesnicima.

Ova metodologija osigurava da se odabrani filmovi ne samo usklađuju sa zadanim tematskim okvirom, već i predstavljaju najbolje primjere kreativnog i tehničkog rada učenika osnovnih škola.